## Statut političke stranke "Zeleni Zajedno"

### NN 114/2011 (7.10.2011.), Statut političke stranke "Zeleni Zajedno"

POLITIČKE STRANKE

2245

Na temelju članka 6. Ustava Republike Hrvatske (»Narodne novine« broj 76/93; 111/96; 164/98; 36/01), članka 10. Zakona o političkim strankama (»Narodne novine« broj 76/93; 111/96; 164/98; 36/01) i na temelju odluke Osnivačkog kongresa, održanog u Zagrebu, 7. svibnja 2011. godine donosi se

STATUT

I. OPĆE ODREDBE

Članak 1.

Politička stranka Zeleni Zajedno (dalje u tekstu: Stranka) je pravna osoba koja politički djeluje u skladu s ciljevima utvrđenim programom i statutom.

Stranka se ustrojava na području Republike Hrvatske i djeluju u skladu s Ustavom i zakonskim propisima Republike Hrvatske.

II. TEMELJNA NAČELA

Članak 2.

Stranka djeluje u okviru slijedećih načela:

• zalaganja za princip održivog razvoja u svim sferama ljudskog djelovanja

• poštivanja ljudskih prava i sloboda,

• ekonomske i društvene pravednosti

• poštivanja demokratskog odlučivanja i pravne države

• referendumskog odlučivanja državljana o najznačajnijim pitanjima

• načela supsidijarnosti i decentralizacije državne uprave i sredstava,

• mirnog rješavanja sukoba među ljudima i državama,

• rodne ravnopravnosti i ravnopravnu uključenost žena na svim razinama odlučivanja

• međusobnog poštivanja i tolerancije bez obzira na nacionalnu, vjersku, rasnu i rodnu pripadnost ili spolnu orijentaciju

• zaštite prava životinja i zaštite prirodnih ekosustava te općenito zdravog i čistog okoliša

• prihvaćanja Povelje Europskih Zelenih (Green Charter)

III. CILJEVI, USTROJSTVO I NAČIN DJELOVANJA

Članak 3.

Stranci je cilj unaprjeđenje kvalitete življenja u prirodnom i zdravom okolišu, jačanje ideja jednakosti, ravnopravnosti i odgovornosti temeljenih na decentralizaciji, participativnoj demokraciji, javnim raspravama i demokratskom dijalogu.

Članak 4.

Stranka djeluje javno.

Stranka predstavlja i zastupa svoje programske ciljeve, te se pri ostvarenju svojih ciljeva oslanja na sve slojeve društva, udruge i pojedince.

Stranka djeluje:

– putem svojih članova neposredno,

– preko svojih predstavnika izabranih u upravnim tijelima stranke

– preko svojih predstavnika izabranih u tijelima jedinica lokalne i područne (regionalne) samouprave i preko svojih zastupnika/ica u Hrvatskom saboru

– sudjelovanjem sa skupinama, organizacijama, strankama, udruženjima, pokretima i državnim inicijativama u Hrvatskoj;

– sudjelovanjem sa srodnim ustrojstvenim oblicima u drugim državama.

Članak 5.

Stranka surađuje sa srodnim strankama u domovini i u inozemstvu.

Stranka se učlanjuje u međunarodne udruge srodnih stranaka, ako to pridonosi ostvarivanju njenih programskih ciljeva.

IV. NAZIV, SJEDIŠTE I ZNAK

Članak 6.

Politička stranka nosi naziv: Zeleni Zajedno.

O promjeni imena Stranke odlučuje Kongres.

Sjedište Stranke je u Zagrebu.

O promjeni sjedišta Stranke odlučuje Predsjedništvo Stranke.

Znak Stranke: šest kvadrata, tri u donjem redu, zatim dva iznad i na vrhu jedan. Desna strana je pod pravim kutom dok s lijeve strane čini kosinu koja predstavlja rast. U podnožju s desna na lijevo, dva plava kvadrata simboliziraju dvije regije uz more, treći kvadrat u istom redu i dva iznad simboliziraju tri kontinentalne regije, a na vrhu narančasti kvadrat simbolizira sunce. Uz logo, desno nastavlja se naziv stranke.

Znak (logo) ustrojstvenih oblika u gradskim četvrtima, zatim općinskim, gradskim, županijskim ili regionalnim je isti, a jedino ispred natpisa Zeleni Zajedno stoji naziv – gradske četvrti, općinske, gradske, županijske ili regionalne ustrojstvene jedinice, a poslije navedenog natpisa slijedi ime sjedišta gradske četvrti, općine, grada, županije ili regije.

Pečat je četvrtastog oblika u čijem se središtu nalazi tekst: Zeleni Zajedno.

U slučaju više od jednog pečata, svaki pečat mora imati svoj broj.

Svi su pečati u zelenoj boji.

Zastava Stranke u sredini ima znak stranke i u nastavku naziv stranke Zeleni Zajedno, slova su zelene boje. Pozadina zastave je bijele boje.

V. PREDSTAVLJANJE I ZASTUPANJE

Članak 7.

Stranku predstavlja i zastupa Predsjednik/ica, Dopredsjednik/ica i Glavni/a tajnik/ica stranke.

VI. ČLANSTVO

Uvjeti za stjecanje članstva

Članak 8.

Članom Stranke pod jednakim uvjetima, može postati svaka punoljetna poslovno sposobna osoba koja:

– ima hrvatsko državljanstvo,

– prihvaća statut i program stranke,

– izražava spremnost promicati interese i ciljeve stranke.

Član Stranke ne može biti članom još jedne političke stranke koja djeluje u Republici Hrvatskoj.

Učlanjenje

Članak 9.

Članom Stranke se postaje potpisivanjem pristupnice koja se unosi u registar članstva temeljne organizacije.

Ukoliko ne postoji podružnica, član po svojoj želji, pristupa nekoj od registriranih podružnica.

Matičnu knjigu članstva vodi Upravni odbor podružnice za članove Podružnice, a Središnji ured za sve članstvo koje objedinjuje u Glavnu matičnu knjigu.

Originali pristupnica pohranjeni su u Središnjem uredu stranke.

Upravni odbor više ustrojstvene jedinice stranke može u roku od 30 (trideset) dana osporiti upis u članstvo ako utvrdi da nisu ispunjeni uvjeti za stjecanje članstva.

Protiv odluke više ustrojstvene jedinice stranke kojom je osporeno članstvo ili iste odluke temeljna ustrojstvena jedinica može uložiti prigovor Predsjedništvu stranke, koje donosi konačnu odluku u roku od 30 (trideset) dana od dana prijema prigovora.

Područna pripadnost člana

Članak 10.

Svaki član Stranke pripada jednoj temeljnoj ustrojstvenoj jedinici prema mjestu prebivališta.

Temeljna ustrojstvena jedinica Stranke je podružnica. Podružnica se na teritoriju Grada Zagreba osniva na razinama gradskih četvrti, a u ostalim županijama podružnica se u pravilu osniva na području općine ili grada.

Podružnicu čini 10 članova koji su potpisali pristupnicu, a adresom stanovanja pripadaju istoj gradskoj četvrti grada Zagreba ili općini ili gradu neke od županija.

Pri promjeni prebivališta u temeljnoj ustrojstvenoj jedinici vrši se odjava, te se navodi novo mjesto prebivališta radi upisa u drugu temeljnu ustrojstvenu jedinicu.

Članu Stranke uručuje se članska iskaznica čiji oblik utvrđuje Predsjedništvo stranke.

Sve o članarini: neplaćanju, plaćanju, kategoriji, visini, načinu prikupljanja i raspoređivanju, utvrđuje Predsjedništvo stranke na razini države, kroz Pravilnik o financiranju kojeg potvrđuje Vijeće stranke.

Prava i obveze članova

Članak 11.

Član Stranke ima pravo u temeljnoj ustrojstvenoj jedinici kojoj pripada, i u svim tijelima kojih je član, sudjelovati u političkom oblikovanju stranke, naročito sudjelovati u raspravama o prijedlozima i zahtjevima, te odlučivati o njima.

Njegovo je pravo da bude informiran od tijela stranke, njezinih dužnosnika i izabranih vijećnika i zastupnika.

Član/ica Stranke ima pravo birati i biti biran u tijela stranke.

Član/ica Stranke mora unutar Statuta i Programa stranke zastupati i promicati interes stranke i poštovati etički kodeks ponašanja stranke (Zeleni kodeks).

Član/ica Stranke doprinosi stranci prema mogućnostima: članarinama, doniranjem i volontiranjem.

Obveze dužnosnika, zastupnika i vijećnika

Članak 12.

Dužnosnici/ice, zastupnici/ice i vijećnici/ice – članovi Stranke, imaju ista prava i obveze kao i ostali članovi stranke.

O svojem radu izvješćuju članstvo i raspravljaju s njima o svim političkim pitanjima iz područja svog djelovanja.

Prestanak članstva

Članak 13.

Članstvo u Stranci prestaje:

– istupanjem iz stranke,

– isključivanjem,

– smrću člana.

Član/ica istupa iz Stranke podnošenjem pisane izjave o istupanju svojoj temeljnoj ustrojstvenoj jedinici.

Član/ica Stranke može biti isključen ako teže povrijedi članske obveze, statut i etički kodeks stranke.

Odluku donosi Upravni odbor podružnice, ili tijela višeg ustrojstvenog oblika, koji je u pisanom obliku dostavlja članu o čijem se isključenju radi.

Protiv te odluke član ima pravo žalbe Vijeću Stranke u roku od 15 dana, a protiv te odluke može se žaliti Nadzornom odboru koji donosi konačnu odluku

VII. UPRAVNA TIJELA I OBLICI USTROJA

Članak 14.

Središnja upravna tijela Stranke su:

• Kongres

• Vijeće

• Predsjednik/ica

• Dopredsjednik/ica

• Glavni tajnik/ica

• Predsjedništvo

• Rizničar/ka

• Nadzorni odbor.

Ostala tijela Stranke:

– Kongres regionalnih i županijskih organizacija

– Kongres podružnica.

Svaka ustrojstvena jedinica ustrojava se izborom upravnih i izvršnih tijela, a to su:

– Predsjednik/ica

– Dopredsjednik/ica

– Tajnika/ica

– Blagajnik/ica (nije obvezno, blagajničke poslove može raditi tajnik/ica)

– Upravni odbor

– Nadzorni odbor.

Članak 15.

Prilikom kandidiranja i izbora član/ova/ica svih tijela, Stranka se pridržava načela jednake rodne zastupljenosti.

Mandati u svim upravnim tijelima traje dvije godine s pravom reizbora za još jedan mandat.

Kongres Stranke

Članak 16.

• Kongres Stranke je najviše programsko, izborno, statutarno i upravno tijelo stranke, a čine ga svi delegirani članovi/ice stranke.

• Delegirane članove odnosno delegate Kongresa čine:

• članovi/ice središnjih Upravnih tijela Stranke

• predsjednik/ica Savjeta Stranke

• svi stranački dužnosnici i predstavnici Stranke u Hrvatskom saboru i Vladi, u predstavničkoj i izvršnoj vlasti na razini županija, općina, gradova, gradskih četvrti Grada Zagreba,

• članovi/ice Upravnih odbora Županijskih organizacija,

• predsjednici/ce, dopredsjednici /ce i tajnik/ice Podružnica,

• po jedan predstavnik/ica Podružnice na svakih 10 započetih članova koje izabere kongres Podružnice.

Dok se ne osnuju najmanje tri (3) Županijske organizacije cjelokupno članstvo Zelenih Zajedno čini sastav Kongresa Stranke.

Sazivanje Kongresa

Članak 17.

Kongres se održava najmanje jednom godišnje. Kongres može biti Redovni i Izvanredni. Redovni Kongres u pravilu je izvještajnog karaktera ili je Izborni ako su istekli mandati dužnosnika stranke ili se razrješuju i biraju dužnosnici Stranke prije isteka mandata.

Redovnu sjednicu Kongresa saziva Vijeće stranke 60 dana prije održavanja Kongresa, a priprema ga Predsjedništvo stranke.

Članak 18.

Izvanredni Kongres Stranke saziva Predsjedništvo stranke, Vijeće, Nadzorni odbor ili najmanje jedna trećina delegata Kongresa, a obvezno nakon parlamentarnih izbora u roku od 30 dana.

Tijelo koje saziva Kongres zaduženo je i za pripremu sjednice Kongresa.

Djelokrug Kongresa Stranke

Članak 19.

Kongres donosi:

• statut i njegove izmjene i dopune

• program Stranke

• odluku o godišnjem izvještaju o radu Stranke, Predsjedništva, Vijeća i Nadzornog odbora

• promjene unutarnjeg oblika ustroja i upravnih tijela,

• bira i razrješava Predsjednika/icu, Dopredsjednika/icu, članove Predsjedništva koje ne biraju regionalni ustrojstveni oblici, članove/ice Nadzornog odbora

• Poslovnik o svome radu i njegove dopune i izmjene

• odluku o prestanku rada stranke.

Kongres pravovaljano odlučuje ako je njegovom radu nazočna 1/3 (jedna trećina) plus jedan član od ukupnog broja delegiranih članova koji čine Kongres.

Odluke se donose natpolovičnom većinom nazočnih, ako ovim statutom za neka pitanja nije propisana drugačija većina.

Odluke donosi javnim ili tajnim glasovanjem, ovisno o odluci članova/ica Kongresa.

Članak 20.

Vijeće Stranke

Vijeće Stranke je najviše političko i programsko tijelo između dvije sjednice Kongresa Stranke.

Ovlasti i zaduženja Vijeća Stranke su:

– donošenje smjernica strateškog djelovanja Stranke

– na prijedlog Predsjedništva donosi:

– izborni program za Hrvatski sabor

– odluku o izlasku na izbore za Hrvatski sabor

– odluku o suradnji sa srodnim strankama na nacionalnom nivou

– odluku o sastavu izbornih lista za Hrvatski sabor i predsjednika/icu države

– o raspuštanju regionalne, županijske ustrojstvene jedinice ili podružnice,

– odluku o suradnji i učlanjivanju u međunarodne asocijacije Zelenih u Europi i svijetu

– rješava žalbe u 2. stupnju na odluke nižih tijela

– donosi poslovnik o svom radu

– saziva redovite sjednice kongresa

– obavlja i druge poslove koji nisu u nadležnosti nekog drugog tijela.

Ustrojstvo i način djelovanja

Konstituirajuća sjednica Vijeća Stranke u pravilu se održava za vrijeme zasjedanja Izbornog Kongresa, netom nakon izbora članova u Vijeće Stranke.

Sjednice Vijeća održavaju se prema potrebi, a najmanje jednom u 4 mjeseca. Saziva ih Predsjednik/ica Vijeća, a Dopredsjednik/ica u slučaju spriječenosti Predsjednika/ice ili kad ga Predsjednik/ica za to ovlasti.

U slučaju da se u roku od četiri mjeseca ne održi sjednica, pravo sazivanja ima Predsjedništvo stranke.

Vijeće pravovaljano odlučuje ako je sjednici nazočna natpolovična većina članova Vijeća, a odluke donosi natpolovičnom većina nazočnih članova.

Prvu sjednicu Vijeća stranke saziva i vodi najstariji/a član/ica Vijeća stranke do izbora Predsjednika vijeća.

Sjednice Vijeća su otvorene. Sudjelovati u radu imaju pravo svi prisutni: nečlanovi vijeća koji su članovi stranke, gosti nečlanovi stranke, pozvana upravna i izvršna tijela stranke, ali nemaju pravo glasovanja.

Sastav Vijeća

Vijeće ima 7 – 21 člana/icu u svom sastavu. Članove/ice Vijeća bira Kongres Stranke.

Predsjednik/ica Stranke

Članak 21.

Predsjednika/icu bira i razrješava Kongres na mandat od 2 godine s mogućnošću jednog reizbora.

Predsjednik/ica:

– predstavlja i zastupa Stranku

– organizira političko djelovanje Stranke sa ciljem ostvarivanja njihova programa

– brine o provođenju odluka i zaključaka Kongresa i Predsjedništva

– rukovodi radom Predsjedništva

– predlaže Kongresu i Predsjedništvu izbor i opoziv članova tijela stranke prema odredbama statuta

– predlaže Predsjedništvu donošenje odluke o raspuštanju Upravnog odbora podružnice i imenuje Povjerenika/icu do izbora novog Upravnog odbora,

– aktivno djeluje na profiliranju Stranke i uspostavljanju dijaloga i suradnje s predstavnicima svih programski bliskih stranaka i zelenih udruga,

– uspostavlja suradnju s međunarodnim ustrojstvenim oblicima,

U slučaju da Predsjednik/ica Stranke nije u mogućnosti duže vrijeme obavljati svoje obveze, tu dužnost obavlja Dopredsjednik/ica, a u slučaju njegove/njene nemogućnosti članovi Predsjedništva biraju između sebe privremenog Predsjednika stranke.

Dopredsjednik/ica

Članak 22.

Dopredsjednika/icu bira i razrješava Kongres stranke na mandat od 2 godine s mogućnošću jednog reizbora.

Dopredsjednik/ica stranke zajedno s Predsjednikom/icom koordinira i subordinira sve poslove za Stranku, predstavlja i zastupa Stranku te obavlja sve poslove i dužnosti po ovlaštenju Predsjednika/ice.

Predsjedništvo Stranke

Članak 23.

Predsjedništvo Stranke je središnje, upravno, političko i izvršno tijelo.

Predsjedništvo čini 7 do 9 članova/ica i to:

– Predsjednik/ica

– Dopredsjednik/ica

– Glavni tajnik/ica

– 4 do 6 članova/ica Predsjedništva.

Predsjednika/icu, Dopredsjednika/icu, Glavnog/nu tajnika/icu i članove/ice Predsjedništva bira i razrješava Kongres na mandat od 2 godine s mogućnošću jednog reizbora.

Ovlasti Predsjedništva Stranke:

– rukovodi i koordinira radom

– organizira provođenje ili provodi odluke Kongresa

– saziva izvanrednu sjednicu Kongresa

– koordinira rad regionalnih organizacija,

– analizira i zauzima stajališta o aktualnim političkim pitanjima,

– bira i razrješava članove/ice Središnjeg ureda stranke

– bira i razrješava Rizničara/ku

– osniva regionalna ustrojstva stranke, ako na tom području nema neposredno višeg ustrojstvenog oblika,

– daje inicijative za rad upravnih tijela i ustrojstvenih oblika

– nominira kandidate na državnim listama za izbore zastupnika u Sabor Republike Hrvatske, te vodi predizborne aktivnosti,

– odlučuje o ustrojavanju stranačkog glasila i načinu korištenja drugih sredstava javnog priopćavanja

– ustrojava i provodi kontakte s javnošću

– predlaže suradnju sa srodnim strankama u domovini i u inozemstvu

– predlaže učlanjenje u međunarodne udruge srodnih stranaka, ako to pridonosi ostvarivanju programskih ciljeva,

– nadzire rad stručnih službi unutar stranke i korištenje novčanih sredstava

– određuje posebne nadležnosti među svojim članovima

– donosi financijski plan temeljen na završnom računu

– odlučuje o mogućoj visini participacije za rad središnjih tijela stranke iz prihoda stranka

– obavlja i druge poslove određene Statutom.

Predsjedništvo se sastaje po potrebi, a najmanje jednom mjesečno.

Sjednice Predsjedništva saziva predsjednik/ica Stranke i rukovodi njihovim radom.

Sjednicama Predsjedništva nazoči (ali nije obvezan) i Predsjednik/ica Nadzornog odbora koji ne sudjeluje u radu već se nalazi u ulozi promatrača.

Predsjedništvo donosi odluke uz nazočnost natpolovične većine članova javnim glasanjem, većinom nazočnih.

Članak 24.

Glavni/na tajnik/ica Stranke

Glavnog/u tajnika/icu bira i imenuje Kongres Stranke.

Glavni tajnik/ica ima sljedeće ovlasti i zaduženja:

– obavlja ustrojavanja vezana uz funkcioniranje Stranke kao cjeline

– osigurava komunikaciju Predsjedništva s Vijećem i Nadzornim odborom, Regionalnim i Županijskim ustrojstvenim jedinicama, Podružnicama, grupama za posebne interese i članstvom

– rukovodi Središnjim uredom

– podnosi izvještaj Predsjedništvu o radu Središnjeg ureda

– obavlja druge poslove koje mu/joj povjeri Predsjedništvo i koji se po svojoj prirodi smatraju poslovima tajnika/ice.

Članak 25.

Središnji ured

Središnji ured je operativno tijelo koje djeluje po nalogu Predsjedništva Stranke.

Predsjedništvo Stranke bira i razrješava članove Središnjeg ureda na mandat od 2 godine s mogućnošću jednog reizbora, s izuzetkom profesionalnih dužnosnika obuhvaćenih Pravilnikom o radu Središnjeg ureda.

Glavni/a tajnik/ica predlaže ostale članove Središnjeg ureda i rukovodi njegovim radom.

Za rješavanje specifičnih zadaća iz svog djelokruga Središnji ured stranke može osnivati stalne ili povremene komisije po nalogu Predsjedništva.

Članovi Središnjeg ureda su: glavni/a tajnik/ica, glasnogovornik/ica, administrativni/a tajnik/ica, rizničar/ka i urednik/ica stranačkog glasila.

Rizničar/ka

Rizničar/ka obavlja tekuće materijalno-financijsko poslovanje stranke po nalogu i u suradnji s Glavnim/nom tajnikom/icom.

Rizničara/ku bira i opoziva Predsjedništvo.

Članak 26.

Nadzorni odbor

Sastav i konstituiranje

Nadzorni odbor stranke broji tri člana.

Članove/ice Nadzornog odbora izabire i razrješava Kongres Stranke. Članovi/ice Nadzornog odbora među sobom biraju predsjednika/icu tog tijela na svojoj konstituirajućoj sjednici koja se u pravilu održava za vrijeme zasjedanja Izbornog Kongresa netom nakon izbora članova Nadzornog odbora.

Mandat nadzornog odbora je 2 godine, s mogućnošću jednog reizbora.

Članovi/ice Nadzornog odbora donose odluke javnim glasanjem.

Nadzorni odbor može djelovati isključivo u punom sastavu, a odluke donosi većinom glasova.

Članovi/ice Nadzornog odbora ne mogu biti članovi drugih tijela stranke.

Zadaće Nadzornog odbora:

– ocjenjuje statutarnost akata i odluka Upravnih tijela Stranke

– prati i nadzire materijalno-financijsko poslovanja Stranke

– izvještava o svom radu Predsjedništvo i Kongres Stranke

– podnosi Kongresu Stranke izvještaj o svome radu

– Nadzorni odbor Stranke obavezno se sastaje najmanje jednom godišnje, u pravilu dva tjedna prije Kongresa

– Nadzorni odbor Stranke je obvezan odazvati se na poziv bilo kojeg Upravnog tijela Stranke, Podružnice ili drugih ustrojstvenih oblika organizacije koji ima primjedbu na regularnost i statutarnih akata i odluka u radu Stranke

– po nalogu Predsjedništva i Vijeća rješavaju žalbe i podnose izvješća

– obavlja druge poslove predviđene Statutom

– odlučuje o povredama prava i obveza članova Statuta, etičkog kodeksa i drugih pravilnika koji su u njegovoj nadležnosti.

Članak 27.

Savjet Stranke

Savjet Stranke je savjetodavno tijelo koje raspravlja o svim općim i posebnim pitanjima društvenog života, te s tim u vezi daje ideje, prijedloge i savjete.

Savjet Stranke čine osobito zaslužni, ugledni i viđeni članovi/ice stranke i istaknuti/e pojedinci/ke i javni/e radnici/ice koji nisu članovi/ice niti jedne političke stranke ako prihvaćaju politička usmjerenja i političke ciljeve Stranke.

Odluku o osnivanju Savjeta na prijedlog Predsjedništva donosi Vijeće koji utvrđuje način organiziranja, prava i obveze te druga pitanja važna za rad Savjeta.

Predsjednik/ica Stranke predlaže 3 člana u sastav Savjeta iz redova članova Stranke.

Članovi Stranke imaju pravo i predlažu članove Savjeta.

Predložene članove potvrđuje Predsjedništvo.

Savjet na prvoj konstituirajućoj sjednici koju inicira Predsjedništvo Stranke bira između svojih članova predsjednika/icu Savjeta koji/ja mora biti član/ica Stranke.

Savjet se sastaje po potrebi, a njegove sjednice saziva Predsjednik/ica Savjeta.

Sjednice savjeta može sazvati i Predsjednik/ica Stranke.

Članak 28.

Povjerenici regija

Ako na nekom području nije uspostavljena osnovna ustrojstvena jedinica, regionalni ili županijski odbor će za to područje imenovati povjerenika sa zadaćom da aktivira članstvo i obavi statutom predviđenu proceduru za njezinu uspostavu.

Funkcija povjerenika se gasi, kad se formira regionalna ustrojstvena jedinica.

VIII. TERITORIJALNI USTROJ

Članak 29.

Stranka se ustrojava na teritorijalnom principu u:

• Podružnice

• županijske i

• regionalne organizacije.

Temeljna ustrojstvena jedinica je Podružnica.

Podružnicu čini 10 članova koji su potpisali pristupnicu i stanuju u istoj gradskoj četvrti grada Zagreba ili istoj općini ili gradu neke od županija. Upravna tijela Podružnice su:

– Kongres Podružnice

– predsjednik/ica

– dopredsjednik/ica

– tajnik/ica

– Upravni odbor (čine ga predsjednik/ica, dopredsjednik/ica, glavni tajnik/ica i još najmanje tri člana)

– Nadzorni odbor (tri član/ica).

Kongres Podružnice ima sljedeće ovlasti i zaduženja:

– utvrđuje političko djelovanje Podružnice sukladno Statutu, programu Stranke, odlukama viših tijela te vlastitim specifičnim interesima i potrebama,

– donosi Program rada Podružnice,

– bira i razrješuje predsjednika/cu i dopredsjednika/cu Podružnice,

– utvrđuje broj članova/ica Upravnog odbora Podružnice,

– bira i razrješuje članove/ce Upravnog odbora Podružnice,

– bira i razrješuje članove/ce Nadzornog odbora Podružnice,

– bira i razrješuje tajnika/cu Podružnice,

– predlaže, predstavnike/ice Podružnice u tijela županijske organizacije, te središnja tijela Stranke,

– tajnim glasanjem utvrđuje prijedlog kandidata za izborne liste na području Podružnice za lokalne izbore odlučuje o izvještaju predsjednik/ka/ce Podružnice;

– razmatra i usvaja izvješće o financijskom poslovanju Podružnice,

– raspravlja i donosi odluke i o drugim važnijim pitanjima s područja rada Podružnice.

Kongres Podružnice se održava po potrebi, a obvezno jednom godišnje.

Kongres Podružnice se održava obavezno u roku od 45 dana nakon izbora za predstavnička tijela, gradskih četvrti, općina, ili županija odnosno Grada Zagreba.

Kongres Podružnice saziva predsjednik/ica Upravnog odbora Podružnice koji je ujedno i predsjednik/ica Podružnice.

Na zahtjev 1/3 članstva kongresa Podružnice može sazvati Upravni ili Nadzorni odbor Podružnice. Predsjedništvo Stranke ima pravo sazivanja kongresa Podružnice i po vlastitoj inicijativi.

Zasjedanje i vođenje kongresa Podružnice održava se sukladno posebnom poslovniku.

Upravni odbor Podružnice ima sljedeće ovlasti i zaduženja:

– upravlja organizacijom između dva kongresa, te organizira i vodi tekuće aktivnosti,

– provodi Program i Statut te odluke viših tijela Stranke,

– provodi odluke skupštine Podružnice,

– donosi odluku o prijemu i isključenju članova/ica na svom području

– donosi odluku o izlasku na izbore za lokalnu samoupravu, odnosno Vijeće gradske četvrti, općine i grada,

– sukladno kriterijima koje je utvrdilo Predsjedništvo Stranke utvrđuje prijedlog i redoslijed kandidata/inja na izbornoj listi za jedinice lokalne uprave i samouprave, odnosno Vijeće gradske četvrti, općine i grada.

– organizira i provodi izbore i predizborne aktivnosti na svom području.

– saziva skupštinu Podružnice.

Predsjednik/ica Podružnice

Predsjednik/ca Podružnice neposredno upravlja radom Podružnice, te ima sljedeće ovlasti i zaduženja:

– predstavlja Podružnicu u javnosti;

– saziva sjednice skupštine Podružnice,

– saziva i vodi sjednice Upravnog odbora Podružnice, te podnosi izvještaj o radu između dviju sjednica Upravnog odora;

– organizira i provodi odluke skupštine, te odluke viših tijela Stranke

Dopredsjednik/ica Podružnice

– koordinira i subordinira poslove vezane uz rad Podružnice te zamjenjuje predsjednika/icu po njegovom/njezinu ovlaštenju.

Tajnik/ica Podružnice

Tajnik/ica Podružnice neposredno vodi cjelokupne administrativne i uredske poslove Podružnice, a osobito:

– u dogovoru s predsjednikom/com i dopredsjednikom/com Podružnice priprema sjednice Upravnog odbora Podružnice;

– radi po nalogu Upravnog odbora i predsjednika/ce Podružnice,

– brine za sprovođenje odluka koje donesu tijela Podružnice odnosno viša tijela Stranke,

– operativno organizira i sudjeluje u radu tijela Podružnice, te redovno obavještava o tome Predsjedništva Stranke

– vodi matičnu knjigu evidencije članstva Podružnice i o stanju članstva redovno obavještava Upravni odbor i predsjednika/icu, te Središnji ured Stranke

– vodi i osigurava vođenje materijalnog i financijskog poslovanja Podružnice;

– obavlja i ostale poslove koji se po svojoj prirodi smatraju poslovima tajnika/ice

Nadzorni odbor Podružnice

Nadzorni odbor Podružnice ima tri člana/ice koji među sobom biraju predsjednika/icu.

Članovi/ice nadzornog odbora Podružnice ne mogu biti istodobno članovi/ice Upravnog odbora Podružnice.

Nadzorni odbor Podružnice obvezno se sastaje jednom godišnje, u pravilu prije skupštine Podružnice.

Nadzorni odbor Podružnice djeluje isključivo u punom sastavu, a odluke donosi većinom glasova.

Nadzorni odbor Podružnice nadzire statutarnost rada Podružnice, te ispravnost blagajničkog poslovanja.

Predsjednika/icu nadzornog odbora Podružnice se redovito poziva na sjednice Upravnog odbora Podružnice.

Članak 30.

Županijska organizacija

Županijske organizacije Zelenih Zajedno ustrojavaju se na područjima županija, sukladno teritorijalnoj ustrojstvu Republike Hrvatske.

Županijska organizacija ustrojava se ako na području županije postoje tri ili više registriranih Podružnica.

Za područje Grada Zagreba potrebne su tri Podružnice na nivou gradskih četvrti, dok je na području drugih županija potrebno tri Podružnice na razini općine ili grada kako bi se ustrojila Županijska organizacija.

Tijela županijske organizacije su:

• Kongres županijske organizacije,

• Predsjednik/ica županijske organizacije,

• Dopredsjednik/ica

• Tajnik/ica

• Blagajnik/ica

• Županijski Upravni odbor

• Županijski Nadzorni odbor.

Odluku o osnivanju Županijske organizacije donosi Predsjedništvo Stranke.

Kongres Županijske organizacije sukladno Statutu i Programu Stranke promiče i provodi politiku Stranke na svom području, a osobito:

– utvrđuje ciljeve koje će provoditi na razini Županijske organizacije,

– potiče rad Podružnica i širenje Stranke u cjelini,

– tajnim glasovanjem bira Predsjednika/icu, Dopredsjednika/icu, Tajnika/icu Županijske organizacije, članove/ice Upravnog odbora, te članove/ice Nadzornog odbora Županijske organizacije,

– tajnim glasovanjem potvrđuje kandidate/kinje za izborne liste za lokalna županijska tijela,

– predlaže predstavnike županijske organizacije u središnjim upravnim tijelima Stanke,

– osniva druga radna tijela Županijske organizacije,

– donosi poslovnik o radu Kongresa Županijske organizacije,

– usvaja izvješća o radu, te financijska izvješća Županijske organizacije,

– sukladno Statutu i odlukama viših tijela, obavlja i druge poslove koji nisu stavljeni u nadležnost drugog tijela Stranke.

Županijski Upravni odbor:

– organizira rad Županijske organizacije,

– provodi Program, Statut i odluke Kongresa Županijske organizacije i viših tijela Stranke,

– koordinira rad Podružnica na svom području,

– osmišljava i organizira provođenje odluka Županijske organizacije,

– organizira i provodi kontakte s javnošću,

– organizira i provodi predizborne i izborne aktivnosti na svom području,

– izrađuje prijedlog kandidacijskih lista za predstavnička tijela županije,

– analizira i zauzima stajališta o aktualnim političkim i društvenim događajima,

– donosi poslovnik o radu Županijskog Upravnog odbora,

– koordinira rad predstavnika Stranke u predstavničkim i izvršnim tijelima vlasti na svom području,

– priprema prijedloge odluka, zaključaka i drugih akata za Kongres Županijske organizacije,

– podnosi izvješće o radu Kongresa Županijske organizacije,

– obavlja druge poslove koji nisu stavljeni u nadležnost drugim tijelima.

Županijski Upravni odbor može raditi s natpolovičnom većinom članova/ica i odluke donosi većinom prisutnih članova/ica.

Predsjednik/ica Županijske organizacije

– izvršava i provodi odluke Upravnog odbora i viših tijela Stranke,

– neposredno upravlja Županijskom organizacijom,

– osmišljava i rukovodi tekućim aktivnostima,

– saziva i vodi sjednice Upravnog odbora Županijske organizacije,

– saziva sjednice kongresa županijske organizacije sukladno odredbama Statuta i Poslovnika o radu,

– brine o provođenju odluka tijela Županijske organizacije, te viših tijela Stranke,

– podnosi izvješće o svom i radu Županijske organizacije Kongresu Županijske organizacije,

– predlaže, kreira i vodi različite aktivnosti radi promocije i razvoja Stranke,

– redovno obavještava o svom radu Predsjedništvo Stranke.

Dopredsjednik/ica Županijske organizacije

– zajedno s predsjednikom/icom ŽO koordinira i subordinira sva zaduženja vezana uz Županjsku organizaciju. U slučaju spriječenosti predsjednika/ice Županijske organizacije obavlja njegove/njezine dužnosti po ovlaštenju predsjednika/ice.

Tajnik/ica Županijske organizacije

Tajnik/ica Županijske organizacije neposredno vodi cjelokupne administrativne i uredske poslove, a osobito:

– u dogovoru sa predsjednikom/com priprema sjednice Kongresa Županijske organizacije i županijskog Upravnog odbora,

– brine se za provođenje odluka koje donese županijski Upravni odbor, kongres i druga tijela Županijske organizacije, te viša tijela Stranke,

– operativno organizira i sudjeluje u radu županijskog Upravnog odbora, te redovno daje izvješća o tome,

– vodi knjigu evidencije članstva u Županijskoj organizaciji i o stanju članstva redovno obavještava županijski Upravni odbor i predsjednika/cu, te viša tijela Stranke

– vodi i osigurava vođenje materijalnog i financijskog poslovanja Županijske organizacije,

– osigurava pravovremeno informiranje članstva Županijske organizacije o odlukama i aktivnostima viših tijela Stranke,

– obavlja i druge poslove po nalogu predsjednika/ce i Upravnog odbora koji se po svojoj prirodi smatraju poslovima tajnika/ice.

Blagajnik Županijske organizacije

Blagajnik/ica vodi materijalno-financijsko poslovanje Županijske organizacije i odgovoran/na je za isto.

(Blagajnik/ica priprema izvješće o materijalno-financijskom poslovanju tijelima Županijske organizacije i središnjim tijelima Stranke.

Blagajnik koordinira rad blagajnika Podružnica.

(Obavlja i druge poslove koji se po svojoj prirodi smatraju poslovima blagajnika.)

Nadzorni odbor Županijske organizacije

Nadzorni odbor Županijske organizacije ima tri (3) član/a/ice koje iz svojih redova bira županijski Kongres.

Član/ovi/ice Nadzornog odbora ne mogu biti istodobno član/ovi/ice Upravnog odbora Županijske organizacije ili Podružnice.

Nadzorni odbor utvrđuje usklađenost odluka i rada tijela Županijske organizacije i Podružnica s odredbama Statuta i odluka viših tijela, s pozitivnim propisima RH, te zakonitost, urednost i namjensko raspolaganje sredstvima.

Nadzorni odbor najmanje jednom godišnje izvještava Županijski Kongres i Upravni odbor Županijske organizacije.

Članovi/ice Nadzornog odbora na konstituirajućoj sjednici iz svojih redova biraju predsjednika/cu.

Nadzorni odbor može djelovati isključivo u punom sastavu, a odluke donosi većinom glasova.

Sjednice nadzornog odbora održavaju se najmanje jednom godišnje, a obvezno prije Županijskog Kongresa

Predsjednik/ica Županijske organizacije redovito poziva predsjednika/icu Nadzornog odbora na sjednice Upravnog odbora Županijske organizacije.

Članak 31.

Regionalna organizacija

Osnovom postojećih povijesno-teritorijalnih regija, njihovih prirodnih specifičnosti i potreba te broja stanovnika a sve sukladno stavovima i smjernicama Europske unije o ustrojavanju regionalnih cjelina na određenom prostoru, Stranka je ustrojila regionalne ustrojstvene jedinice odnosno regionalne organizacije.

Regionalna ustrojstvena jedinica je najširi oblik ustroja Stranke i nositelj svih aktivnosti na području određene regije.

Regionalne organizacije su sljedeće:

Zeleni Zajedno Slavonije – za Slavonsku regiju: obuhvaća sljedeće županije: Osječko-baranjsku; Vukovarsko-srijemsku; Brodsko-
-posavsku; Požeško-slavonsku; Virovitičko-podravsku,

Zeleni Zajedno Dalmacije – za Dalmatinsku regiju: obuhvaća sljedeće županije: Splitsko-dalmatinsku, Šibensko-kninsku; Zadarsku; Dubrovačko-neretvansku,

Zeleni Zajedno Sjevernog Jadrana – za Sjeverno Jadransku regiju: obuhvaća sljedeće županije: Istarsku, Primorsko-goransku; Ličko--senjsku; Karlovačku,

Zeleni Zajedno Središnje Hrvatske – za regiju središnje Hrvatske: obuhvaća sljedeće županije: Varaždinsku; Međimursku; Krapinsko-zagorsku; Koprivničko-kriiževačku; Bjelogorsko-bilogorsku, Sisačko-moslavačku,

Zeleni zajedno Zagreba – za Zagrebačku regiju: obuhvaća Grad Zagreb i Zagrebačku županiju.

Regionalnu ustrojstveni oblik osniva Predsjedništvo Stranke ukoliko na prostoru regije postoje dvije ili više registriranih Županijskih ustrojstvenih jedinica, izuzev Zagrebačke regije u čijem je slučaju pored Gradske ustrojstvene jedinice za Zagreb potrebno postojanje još barem jedne županijske organizacije.

Član/ica Predsjedništva Stranke rukovodi radom Osnivačkog kongresa regionalne ustrojstvene jedinice odnosno regionalne organizacije.

Regionalne ustrojstvene jedinice su samostalne u svom radu i rade prema Poslovniku kojega same donose na Regionalnom Kongresu, a koji je sukladan statutu, programu i planu rada Stranke.

Regionalna ustrojstvena jedinica ima žig. Žig je znak stranke oko kojeg je kružno ispisano:

ZELENI ZAJEDNO – Regionalna ustrojstvena jedinica (jedan od gore utvrđenih naziva regionalnog ustrojstvenog oblika).

Članak 32.

Tijela regionalne ustrojstvene jedinice su:

• Regionalni Kongres

• Predsjednik/ica

• Dopredsjednik/ica

• Tajnik/ica

• Blagajnik/ica

• Upravni odbor

• Nadzorni odbor

• Upravna tijela regionalnih organizacija primjenjuju isti sustav ovlasti i obveza naveden za županijske organizacije, ali na višoj razini – razini regije.

IX. KANDIDIRANJE, IZBORI, OPOZIV

Članak 33.

Svaki član Stranke može birati i biti biran u tijela stranke na svim razinama.

Sva tijela Stranke biraju se na razdoblje od (2) dvije godine s mogućnošću jednog reizbora.

Izbor za članove tijela stranke s više kandidata obavlja se tajnim glasovanjem.

Način kandidiranja i postupak biranja određuje Predsjedništvo stranke, općim aktom istodobno s donošenjem odluke o provođenju redovitih ili prijevremenih izbora za tijela stranke, kad to statutom nije određeno.

Za svakog predloženog člana glasuje se u odvojenim postupcima.

Opoziv pojedinih članova tijela stranke ili tijela u cjelini, te njihovu popunu, kada se stvore političko-programski razlozi za to, a uvjetovani su neaktivnošću tijela u cjelini ili pojedinih članova, može izvršiti isključivo ono tijelo koje je te članove ili tijela izabralo.

To pravilo ne vrijedi jedino ako je to statutom drugačije određeno.

Kvorum odlučivanja

Članak 34.

Tijela Stranke mogu donositi odluke ako je sjednici nazočno 50 posto + jedan član toga tijela.

Iznimka je Kongres koji donosi odluke ako je prisutna 1/3 (jedna trećina) plus jedan član od ukupnog broja delegiranih članova koji čine Kongres, a odluke se donose natpolovičnom većinom glasova prisutnih, ako ovim statutom za neka pitanja nije propisana drugačija većina.

Nominacija kandidata za predstavnička tijela

Članak 35.

Nominiranje kandidata za predstavnička tijela na svim razinama u Republici Hrvatskoj obavljaju:

• Predsjedništvo stranke za Predsjednika/ica Republike i zastupnike u Zastupničkom domu Sabora, koji se biraju na stranačkim državnim listama;

• regionalni Upravni odbor za vijećnike u županijama i regijama, odnosno Grad Zagreb;

• Upravni odbori podružnica, za vijećnike u predstavničkim tijelima na razini općina, gradskih četvrti, odnosno gradova.

X. IMOVINA I MATERIJALNO-FINANCIJSKO POSLOVANJE

Članak 36.

Stranka je neprofitna organizacija, čija sredstva služe isključivo ostvarivanju njezinih političkih ciljeva.

Prihodi Stranke su:

• prihodi od članarina, vijećničkih i zastupničkih priloga,

• prihodi od darova,

• prihodi ostvareni poslovanjem trgovačkih društava i drugih pravnih osoba u vlasništvu Stranke,

• prihodi namaknuti izdavaštvom i prodajom publikacija Stranke u skladu sa zakonom,

• prihodi od raznih priredbi sukladno zakonu,

• prihodi od naknada iz državnog proračuna i proračuna jedinica lokalne samouprave,

• drugi prihodi određeni zakonom.

Članak 37.

Predsjedništvo Stranke, na prijedlog Glavnog tajnika i Rizničara/ke, određuje kategoriju i visinu članarine za svaku tekuću godinu, te kriterije prema kojima se određene kategorije članova mogu osloboditi plaćanja članarine ili plaćati umanjenu članarinu.

Članak 38.

Materijalno i financijsko poslovanje Stranke, te djelovanje trgovačkih društava u vlasništvu Stranke, regulira se Pravilnikom o financijsko-materijalnom poslovanju koji donosi Predsjedništvo stranke.

Članak 39.

Stranka osim navedenih prihoda, može stjecati i druge prihode u skladu sa Zakonom kojim se utvrđuje način financiranja političkih stranaka.

Članak 40.

Stranka ima jedinstveni bankovni račun, a materijalno-financijsko poslovanje regionalnih ustrojstvenih jedinica regulirat će se posebnim pravilnicima.

Odluku o imenovanju osoba ovlaštenim za raspolaganje sredstava na računu donosi Predsjedništvo Stranke.

Ako Stranka u svom djelovanju ostvari dobit, s istom raspolažu kao neprofitni ustrojstveni subjekti.

Stranka kao pravna osoba za svoje obveze odgovara svom svojom imovinom.

XI. STATUT I DRUGI AKTI STRANKE

Članak 41.

Statut je najviši normativni akt kojim se uređuje unutarnji ustroj i upravljanje u stranci.

Statut se donosi u postupku propisanim ovim statutom.

Postupak donošenja Statuta i njegovih izmjena i dopuna mogu pokrenuti članovi ili tijela Stranke.

Prijedlozi u smislu ovog članka dostavljaju se Predsjedništvu stranke, koje je obvezno očitovati se o svakom prijedlogu i o tome izvijestiti predlagača.

Predsjedništvo stranke pristupiti će postupku donošenja odnosno izmjena ili dopuna Statuta na prijedlog najmanje jedne ustrojstvene jedinice Stranke.

Članak 42.

Statut, njegove izmjene i dopune, donosi Kongres Stranke, koji to i objavljuje u glasilu Stranke.

Odluke, zaključci i naputci tijela Stranke obavljaju se u izvješćima tijela Stranke ili na drugi prikladan način.

XII. UVJETI I POSTUPAK OPOZIVA TIJELA STRANKE

Članak 43.

U slučaju da tijela Stranke, ili pojedini članovi postupaju suprotno ovom statutu, programu ili važećim aktima Kongresa Stranke, neodgovorno i nezadovoljavajuće obnašaju svoje dužnosti, te svojim djelovanjem nanose moralnu ili materijalnu štetu Stranci i njenim članovima, isti mogu biti razriješeni (cijela tijela ili njihovi pojedini članovi) i prije isteka predviđenog mandata.

Zahtjev za razrješenje može podnijeti trećina registriranih podružnica, općinskih ili gradskih četvrti ili gradskih ustrojstvenih jedinica ili trećina registriranih županijskih i regionalnih ustrojstvenih jedinica.

Razrješenje se izglasava na izvanrednom kongresu Stranke.

Mandat novoizabranih tijela (ili pojedinih članova tijela) traje do isteka mandata razriješenih tijela (ili razriješenih članova tijela), s mogućnošću jednog reizbora.

Članak 44.

U iznimnim slučajevima ako je djelovanjem određenog tijela Stranke, a protivno ovom Statutu i važećim aktima, narušen ugled viših tijela, središnjih tijela ili cijele stranke, Predsjedništvo Stranke može donijeti konačnu i neopozivu odluku o razrješenju, isključenju ili raspuštanju tijela stranke.

XIII. PRESTANAK STRANKE I POSTUPAK S IMOVINOM

Članak 45.

Stranka se raspušta kad prestanu postojati svi ustrojstveni oblici ili na temelju Zakona.

Kongres Stranke donosi odluku o prestanku Stranke i odlučuje o imovini.

Odluka o prestanku postojanja valjana je samo ako se donese većinom glasova od tri četvrtine ukupnog broja članova Kongresa Stranke.

Članak 46.

U slučaju prestanka rada Stranke, Kongres odlučuje kome će pripasti imovina stranke.

Članak 47.

Regionalna, županijska, općinska i gradska ustrojstvena jedinica raspuštaju se kad se ugase svi ustrojstveni oblici u njihovom sastavu.

Podružnica se raspušta kad se broj članova smanji na manje od 10 članova.

Odluku o raspuštanju regionalne i županijske ustrojstvene jedinice donosi Predsjedništvo Stranke.

Odluku o raspuštanju općinskih i gradskih ustrojstvenih jedinica donosi Županijski Kongres.

Odluku o raspuštanju podružnice donosi neposredno viši Kongres.

XIV. ZAVRŠNE ODREDBE

Članak 48.

Za tumačenje ovog Statuta nadležno je tijelo koje ga donosi odnosno Kongres Stranke.

Članak 49.

Ovaj Statut stupa na snagu danom donošenja.

Predsjednik/ica Stranke
Aleksandra Starčević, v. r.

Statut, NN 114/2011-2245